## El Consell aprova la pròrroga de la gratuïtat del transport públic per a les persones menors de 14 anys i els nous descomptes tarifaris

*** La mesura entra en vigor l’1 de juliol i es prolonga fins al 31 de desembre de 2025
* El decret establix bonificacions de fins al 50 % en els títols mensuals per a la població menor de 31 anys
* Es manté la gratuïtat per als residents en els municipis més afectats per les inundacions del passat mes d’octubre**

**València.**

El Consell ha aprovat el decret llei pel qual s’establixen reduccions temporals en les tarifes dels servicis públics de transport competència de la Generalitat per al període comprés entre l’1 de juliol i el 31 de desembre de 2025.

D’esta manera, es manté la gratuïtat del transport públic per als menors de 14 anys, així com per als residents en els municipis més afectats per les inundacions del passat mes d’octubre. Per a la resta dels usuaris, la norma establix una reducció general del 40 % en els preus d’abonaments i títols multiviatge, la qual cosa suposa un estalvi significatiu en comparació amb les tarifes vigents abans de 2022.

Este decret adapta les tarifes al nou marc fixat pel Govern central, que ha rebaixat les bonificacions al transport públic de les comunitats autònomes. Com a conseqüència, s’ha procedit a un ajust moderat dels preus, mantenint, però, les bonificacions específiques dirigides a la població jove i a les zones afectades per les riuades.

**Noves tarifes**

En aplicació d’esta mesura, a partir de l’1 de juliol, en l’àrea metropolitana de València s’establix que el bo de 10 viatges costarà 5,40 euros, enfront dels 9 euros que es pagaven en 2021; a Alacant, la targeta Móbilis multiviatge tindrà un preu de 5,25 euros, a diferència dels 8,70 euros de 2021; i, a Castelló de la Plana, el títol de 10 viatges es fixa en 5 euros, per davall dels 8,20 euros de fa quatre anys.

Estes tarifes s’aplicaran a les àrees de transport metropolità de València, Alacant i Castelló de la Plana, en els servicis ferroviaris i tramviaris operats per Ferrocarrils de la Generalitat Valenciana (Metrovalencia i Tram d’Alacant), i en els servicis de transport regular d’ús general de competència de la Generalitat, com el Tram de Castelló o Metrobús. També a la indemnització als concessionaris dels servicis públics de transport interurbà per carretera, a la seua gestió i control.

**Descomptes per a jóvens**

El decret llei aprovat pel Consell també permet que la població menor de 31 anys continue accedint a bonificacions de fins al 50 % en els títols mensuals. Així, a València, l’abonament mensual Móbilis 30 Jove permetrà viatjar de manera il·limitada per 14,90 euros, enfront dels 38,25 euros de 2021; a Alacant, l’abonament de 30 viatges mensuals costarà 10,60 euros, a diferència dels 21,20 euros de 2021; i, a Castelló de la Plana, l’abonament temporal 30 Jove IVAJ tindrà un cost de 12,75 euros, la mitat dels 25,50 euros que es pagaven en 2021.

El finançament d’estes reduccions tarifàries es durà a terme mitjançant les ajudes estatals previstes en el Reial decret llei 1/2025, de 28 de gener. En cas de ser necessari, la Generalitat complementarà el finançament amb fons propis, a través de les corresponents modificacions pressupostàries.

Estes mesures formen part de l’estratègia de recuperació de les zones afectades per les inundacions del passat mes d’octubre, amb l’objectiu d’oferir a tots els veïns d’eixos municipis beneficis concrets durant el procés de tornada a la normalitat. Este mateix divendres s’aconseguirà una nova fita amb la recuperació del servici de Metrovalencia, que podran utilitzar de manera gratuïta enguany i l’any que ve.

Fecha: 25/06/2025